Ο ρόλος της ισχαιμίας του μεσοκοιλιακού διαφράγματος ή του ελεύθερου τοιχώματος της αριστεράς κοιλίας επί εμφράγματος της δεξιάς κοιλίας
Authors: Κουδουμάς Δημήτριος 
Published: August 2021

Η ισχαιμία της δεξιάς κοιλίας εμφανίζεται σε 50% των ασθενών με κατώτερο έμφραγμα του μυοκαρδίου και μπορεί να οδηγήσει σε σημαντική αιμοδυναμική αστάθεια με πτωχά κλινικά αποτελέσματα. Ωστόσο δεν είναι γνωστό αν η δυσλειτουργία του ελευθέρου τοιχώματος της δεξιάς κοιλίας ή του μεσοκοιλιακού διαφράγματος διαδραματίζει σημαντικότερο ρόλο σε αυτήν την κατάσταση.Στην παρούσα μελέτη διερευνήθηκε το αιμοδυναμικό αποτέλεσμα της ισχαιμίας του μεσοκοιλιακού διαφράγματος έναντι της ισχαιμίας του ελευθέρου τοιχώματος της αριστεράς κοιλίας σε πειραματικό μοντέλο οξέος εμφράγματος της δεξιάς κοιλίας.Δεκατέσσερις χοίροι μετά από γενική αναισθησία και μέση στερνοτομή τυχαιοποιήθηκαν σε 2 ομάδες. Και στις 2 ομάδες πραγματοιποιήθηκε έμφραγμα του ελευθέρου τοιχώματος της δεξιάς κοιλίας (Φάση 1) με απολίνωση όλων των κλάδων της δεξιάς στεφανιαίας αρτηρίας και της προσθίας κατιούσας στεφανιαίας αρτηρίας προς αυτό. Στην συνέχεια στην Ομάδα Α (n=6) πραγματοποιήθηκε απολίνωση του οπισθίου κατιώντα κλάδου και ακολούθησε απολίνωση της προσθίας κατιούσας στεφανιαίας αρτηρίας περιφερικά προς κεντρικά, αφού αυτή διαχωρίστηκε σε 4 τεταρτημόρια (Φάση 2). Στην ομάδα Β (n=8) πραγματοποιήθηκε απολίνωση όλων των κλάδων της περισπωμένης αρτηρίας προς το ελεύθερο τοίχωμα της αριστεράς κοιλίας και των διαγωνίων κλάδων της προσθίας κατιούσας στεφανιαίας αρτηρίας περιφερικά προς κεντρικά, αφού αυτοί διαχωρίστηκαν σε 4 τεταρτημόρια (Φάση 2). Καταγραφή των αιμοδυναμικών παραμέτρων της συστολικής, διαστολικής και μέσης αρτηριακής πίεσης, συστολικής πίεσης πνευμονικής αρτηρίας, της μέσης πίεσης του δεξιού και του αριστερού κόλπου και τις καρδιακής συχνότητας πραγματοποιήθηκε κατά της διάρκεια της ηρεμίας και των φάσεων 1 και 2. Ο υπολογισμός της καρδιακής παροχής πραγματοποιήθηκε με τη τοποθέτηση υπερηχητικού ροομέτρου στην βάση της πνευμονικής αρτηρίας και εκφράστηκε ως % μεταβολή της τιμής ηρεμίας. Σημείο τερματισμού του πειραματικού πρωτοκόλλου ορίσθηκε η πτώση της καρδιακής παροχής στο 50% της τιμής ηρεμίας. Την χρονική αυτή στιγμή πραγματοποιήθηκε έγχυση κυανούν του μεθυλενίου για τον προσδιορισμό της εμφραχθείσας περιοχής.Δεν υπήρξε στατιστικά σημαντική διαφορά μεταξύ των δύο ομάδων σε όλες τις μετρηθείσες αιμοδυναμικές παραμέτρους σε όλες τις φάσεις του πειράματος. Η % μεταβολή της καρδιακής παροχής από την τιμή ηρεμίας επιίσης δεν διέφερε στατιστικά σημαντικά ανάμεσα στις δύο ομάδες στην Φάση 1 (71.78 ± 2.79% έναντι 78.09 ± 6.02%, p>0,05) και στη Φάση 2 (46.31 ± 6.10% έναντι 51.29 ± 8.42%, p>0,05). Η συνολική έκταση εμφράγματος στην ομάδα Α ήταν 31.19 ± 1.37% έναντι 42.68 ± 3.35% της ομάδας Β (p=0,01). Η έκταση της εμφράγματος της αριστεράς κοιλίας στην ομάδα Α ήταν 21.69 ± 2.0% έναντι. 35.76 ± 3.81% της ομάδας Β (p=0,01).Σε πειραματικό μοντέλο οξέος εμφράγματος της δεξιάς κοιλίας, η ισχαιμία του μεσοκοιλιακού διαφράγματος είναι κλινικά σημαντικότερη για την εμφάνιση καρδιογενούς καταπληξίας συγκριτικά με την ισχαιμία του ελευθέρου τοιχώματος της αριστερής κοιλίας, αλλά σημαντικά μικρότερη έκταση εμφράγματος. Το εύρημα ενδεχομένως να υποδηλώνει τον κρητικό ρόλο της ισχαιμίας του μεσοκοιλιακού διαφράγματος στην εμφάνιση καρδιογενούς καταπληξίας.